钦定古今图书集成/明伦汇编/官常典/第632卷 > 胡威
## 钦定古今图书集成/明伦汇编/官常典/第632卷 > 胡威

按《晋书良吏传》：“威字伯武，一名貔，淮南寿春人也。父
质，以忠清著称，少与乡人蒋济、朱绩俱知名于江淮
间，仕魏至征东将军、荆州刺史。威早厉志尚。质之为
荆州也，威自京都定省，家贫无车马僮仆，自驱驴单
行，每至客舍，躬放驴取樵炊爨，食毕，复随侣进道。既
至见父，停厩中十馀日，告归，父赐绢一匹为装，威曰：
‘大人清高，不审于何得此绢’？”质曰：“是吾俸禄之馀，以
为汝粮耳。”威受之，辞归。质帐下都督先威未发，请假
还家，阴资装于百馀里，要威为伴，每事佐助。行数百
里，威疑而诱问之，既知，乃取所赐绢与都督，谢而遣
之。后因他信以白质，质杖都督一百，除吏名。其父子
清慎如此，于是名誉著闻。拜侍御史，历南乡侯、安丰
太守，迁徐州刺史。勤于政术，风化大行。后入朝，武帝
语及平生，因叹其父清，谓威曰：“卿孰与父清？”对曰：“臣
不如也。”帝曰：“卿父以何为胜邪？”对曰：“臣父清，恐人知，
臣清，恐人不知，是臣不及远也。”帝以威言直而婉，谦
而顺，累迁监豫州诸军事、右将军、豫州刺史。入为尚
书，加奉车都尉。威尝谏时政之宽，帝曰：“尚书郎以下，
吾无所假借。”威曰：“臣之所陈，岂在丞郎令史，正谓如
臣等辈，始可以肃化明法耳。”拜前将军、监青州诸军
事、青州刺史，以功封平春侯。太康元年，卒于位。追赠
使持节、都督青州诸军事、镇东将军，馀如故。谥曰烈。
子奕嗣。奕字次孙，仕至东平将军。威弟罴，字季象，亦
有干用。仕至益州刺史、安东将军。